dh-unibe/image-text_koenigsfelden-charters-post-1500 huggingface dataset:
Allen den, die disen brieff ansehent oder hoͤrent lesen kùnd und vˀgich ich, Johans Ruscher, undˀvogt uff dem Boͤtzberge, daz ich an stat der hochgebornē fùrstē, minre gnedigē
herrē, der hertzogen ze Òstˀrich, offenlich ze gerichte sazz ze Brugg vor der stat vor dem Nidern Tor usse, an offenre strasse, daz fùr mich in offen und vˀbannē gerichte kament Joh̄
Schetwi, burger ze Brugg, an einē teile ✳ und Cuͦni Walenbuͦch von Yberg an dem andern teile. ✳ und wart der egen̄ Schetwi ✳ den jetzgen̄ Walenbuͦch umb etwaz gelt schuld anstrengen und beklagent von Heinis Walenbuͦch, sins bruͦder, seligē, wegen. ✳ und nach vil rede und widˀre ✳ bekante und vˀjach der obgen̄ Walabuͦch, daz er dez egen̄ sins bruͦdˀ
Heinis, seligen, guͦt und kint hette und vormals lange mit gericht und urteil in geantwirtet wˀe, ✳ und fùr sich nach der vˀgicht ✳ kam in gerichte der bescheiden Walthˀ Masheim,
burgˀ ze Brugg, amptmā der erwidegen und geistlichen minre frowē, der aptischin und der clostˀfrowē ze Kùngesfelt, ✳ und offnete zuͦ der jetzgen̄ minre frowē handen
mit sinē fùrsprechē und lies an recht, sit der egen̄ Walenbuͦch vor offnē gerichte bekant und vˀjehen hette, ✳ daz im sins bruͦder Heinis, seligē, guͦt und die kint mit dem
rechten ingeantwùrtet weˀ ✳ und aber daz selb guͦt minē frowē von Kùngesfelt zinshafft weˀ ✳ und inē auch etwie vil jar zinse da von noch usse stuͦnde, ✳ ob der vorgen̄ Walabuͦch ùt billich die vˀsessnē zinse vorab von dem guͦt richten solte und daz guͦt in kein ander wis bekùnbern solte, ✳ untz daz min frowē irs zinses da von gewˀt wùrdent. ✳ dez fragt
ich, vorgen̄ vogt. do wart nach minre urfrage mit gemeinre, gesāneter urteil erteilt uff den eid: ✳ sit der obgen̄ Walenbuͦch vor offnē gerichte vˀjechen hette, ✳ daz er das egen̄
sins bruͦder, seligē, guͦt in handis hette, ✳ daz aber den obgen̄ minē frowē zinshafft wˀe, ✳ daz er ouch den selben minē frowē irē zins vor abe da von richtē und daz selb guͦt in kein
wis vˀkûnbern solte, ✳ wan daz die vorgen̄ min frowē ires zinses alle jerlich da von vor aller menlichs schulde gerichtet und gewˀt werden soͧllent. ✳ und do diz alsus erteilt
wart, ✳ do lies der egen̄ Masheim an recht, ob man im dez ùt billich einē brieff von dem gerichte geben solte. ✳ dez fragt ich. do wart uff den eit von allē, die in gerichte warēt,
erteilt, daz ich im billich einē brieff har umb sigelen solte. har umb zuͦ einē waren, offnē urkùnd habe ich, vorgen̄ vogt, min ingesigel von dez gerichtes wegen offenlich gehenket an disen brieff. diser dinge sint gezûge Johans Schetwi, der egen̄, und Johans Moser, burger ze Brugg, Ruͦdi Karle, Hans Eicher, Hans Vogt von Filingē, Reintz
von Rein, Hans Tùfel von Rûfēnach und ander erber lûte vil. diz beschach und wart diser brieff geben an dem nehestē mentage nach sant Urbani tag, nach gotz geburt
drùzehen hundert und sibentzig jaren, dar nach in dem nùnden jare. ✳
Königsf. 382
Staatsarchiv
AARGAU
diser br₎ wist Heiny Walabuͦchs guͦtt
sye den froͧwen zuͦ Kùngsfeld₎ zinszbar
in Schenckenbergˀ ampt
frag ✳ suͦch ✳
lr̄a ✳ de ist₎ Walabuͦch
Yberg ✳
✳ K ✳
P ✳ 22 ✳